אוסקר אייזק

אוסקר אייזק הרננדז אסטרדה (בספרדית: Óscar Isaac Hernández Estrada; נולד ב-9 במרץ 1979) הוא שחקן קולנוע, טלוויזיה ותיאטרון אמריקאי יליד-גואטמלה. זוכה פרס גלובוס הזהב לשנת 2016 על תפקידו במיני סדרה של HBO; "דרוש גיבור". אוסקר אייזק הרננדז אסטרדה נולד בגואטמלה סיטי, בגואטמלה למשפחה אוונגליסטית-פרוטסטנטית. בנם של מריה אאוחניה אסטרדה ניקול, צרפתייה-גואטמלית, ואוסקר גונזלו הרננדז-קאנו, רופא בתחום הפולמונולוגיה ממוצא קובני. משפחתו עברה לארצות הברית כאשר היה בן חמישה חודשים ואייזק גדל במיאמי שבפלורידה. יש לו אחות גדולה, המדענית ניקול הרננדז האמר, ואח הצעיר ממנו, העיתונאי מייק הרננדז. אייזק הוא בוגר החוג למשחק בבית הספר ג'וליארד. בשנת 2016, נכנס אייזק לרשימת 100 האנשים המשפיעים ביותר בעולם של מגזין טיים, ובשנת 2020 הניו יורק טיימס דירג אותו במקום ה-#14 ברשימת 25 השחקנים הגדולים של המאה ה-21. תפקידו הראשון בקולנוע היה בסרט בהפקתו של אייס קיוב "הכול אודות בנג'מין" משנת 2002. התפרסם לראשונה בסרטה של קתרין הארדוויק "סיפור הולדת ישו" בתפקיד יוסף הקדוש. ב-2008 הופיע בסרטו של רידלי סקוט "גוף השקרים" בתפקיד באסם, עוזרו של סוכן ה-CIA רוג'ר פאריס (לאונרדו דיקפריו). בשנת 2009 זכה אייזק לביקורות אוהדות ובמספר פרסי קולנוע באוסטרליה על תפקידו בהפקתו של אנתוני לפאליה "מה קרה בבאליבו?", בה שיחק בתור נשיא מזרח טימור ז'וזה רמוס הורטה. כמו כן הופיע בדרמה "אגורא" בתפקיד נציב מצרים פלביוס אורסטס, תלמידה וחברה הקרוב של היפאטיה (רייצ'ל וייס). ב-2010 הופיע פעם נוספת עבור רידלי סקוט בדרמה התקופתית "רובין הוד", בתפקיד ג'ון, מלך אנגליה. ב-2011 השתתף אייזק בסרט הפשע המוערך "דרייב" בתור העבריין המשוחרר מהכלא סטנדרד; בסרטו של זאק סניידר "סאקר פאנץ'" בתור האח בלו ג'ונס בבית החולים לחולי נפש; ובסרטה של מדונה "ווליס ואדוארד", בו שיחק בתור אווגני, שומר הביטחון הרוסי איתו מקיימת רומן עקרת הבית וואלי ווינתרופ (אבי קורניש). בשנת 2013 כיכב בתור זמר הפולק לואין דייוויס בסרט הדרמה המוזיקלית של האחים כהן "בתוך לואין דיוויס", ועל תפקיד זה קיבל מועמדויות לפרס גלובוס הזהב לשחקן הטוב ביותר, לפרס אינדפנדנט ספיריט ולפרס סאטורן. בשנת 2015 גילם את נייתן המלט בייטמן בסרט המדע הבדיוני "אקס מכינה". בנוסף ב-2015, כיכב במיני-סדרה בת השישה פרקים של רשת HBO האמריקאית, "דרוש גיבור" שביים פול האגיס על פי תסריט של דייוויד סיימון. אייזק זכה לשבחי המבקרים על הופעתו בתור הפוליטיקאי ניק וואסיסקו, ואף זכה בפרס גלובוס הזהב ל"שחקן הטוב ביותר במיני-סדרה או סרט טלוויזיה" לשנת 2016. בשלהי 2015, גילם את דמותו של פו דמרון בסרט השביעי בסאגת סרטי מלחמת הכוכבים והסרט הראשון בטרילוגיה השלישית של הסאגה "מלחמת הכוכבים - פרק 7: הכוח מתעורר" שביים ג'יי ג'יי אברהמס. אייזק שחזר את תפקידו זה בסרט "מלחמת הכוכבים - פרק 8: אחרוני הג'דיי" שביים ריאן ג'ונסון ויצא לאקרנים בשנת 2017, ובסרט "מלחמת הכוכבים - פרק 9: עלייתו של סקייווקר" שסוגר את טרילוגיית ההמשך של הסאגה; שוב בבימויו של אברהמס. בשנת 2016 גילם את עין סבאח נור/אפוקליפס האנטגוניסט הראשי בסרט "אקס-מן: אפוקליפסה", הסרט התשיעי בסדרת סרטי אקס-מן מבית מארוול קומיקס, שביים בריאן סינגר. באותה שנה, הוא שיחק את התפקיד הראשי בדרמה ההיסטורית "ההבטחה" אודות רצח העם הארמני, לצדם של כריסטיאן בייל והשחקנית הקנדית שרלוט לה בון. ביולי 2017, אייזק כיכב בתור הנסיך המלט בהפקה של אוף ברודוויי למחזה "המלט" מאת ויליאם שייקספיר. ההפקה, בבימויו של סם גולד, רצה עד ספטמבר 2017. הופעתו זכתה להערכה מצד המבקרים והקהל כאחד. באותה שנה, אייזק הופיע בקומדיה השחורה "סודות הפרברים" בבימויו של ג'ורג' קלוני ונכתב על ידי האחים כהן. בשנת 2018 שיחק לצד נטלי פורטמן בסרט "העולם שאחרי: הכחדה", שם גילם את בעלה. הסרט, בבימויו של אלכס גרלנד, הוא שיתוף הפעולה השני של אייזק עם הבמאי, אחרי "אקס מכינה". באוקטובר 2023, אייזק, יחד עם עוד קבוצה של 54 אמנים ואישים בתעשיית הבידור חתם על מכתב פתוח לנשיא ג'ו ביידן. המכתב קורא לנשיא ביידן לקרוא להפסקת אש בעזה ובישראל. המכתב הדגיש את הצורך בעצירת הסלמה מיידית והפסקת אש בעזה ובישראל ומזכיר שלמעלה מ-5,000 בני אדם נהרגו בשבוע וחצי האחרונים באזור. המכתב מדגיש את המשבר ההומניטרי בעזה, שם נטען כי אזלו לתושבים אספקה חיונית כמו מזון, מים, חשמל ותרופות, וקורא לשחרור בטוח של בני הערובה ולהקל על סיוע הומניטרי להגיע לנזקקים. מדיה וקבצים בנושא אוסקר אייזק בוויקישיתוף אוסקר אייזק, ברשת החברתית פייסבוק אוסקר אייזק, במסד הנתונים הקולנועיים IMDb (באנגלית) אוסקר אייזק, באתר "אידיבי", מאגר הידע העברי לקולנוע ישראלי ועולמי אוסקר אייזק, באתר AllMovie (באנגלית) אוסקר אייזק, באתר Rotten Tomatoes (באנגלית) אוסקר אייזק, באתר Box Office Mojo (באנגלית) אוסקר אייזק, באתר Metacritic (באנגלית) אוסקר אייזק, במסד הנתונים הקולנועיים KinoPoisk (ברוסית) אוסקר אייזק, באתר MusicBrainz (באנגלית) אוסקר אייזק, באתר Discogs (באנגלית) אוסקר אייזק, באתר Songkick (באנגלית) אוסקר אייזק, באתר Genius אבנר שביט, קאן‏, "בתוך לואין דיוויס": ריאיון עם אוסקר אייזק, באתר וואלה, 17 בפברואר 2014 שירית גל, אוסקר אייזק: 'היום כל שחקן חייב לדעת אקשן', באתר ynet, 3 בספטמבר 2014 הניו יורק טיימס, לאוסקר אייזק נמאס משוברי קופות הוליוודיים, באתר הארץ, 25 במאי 2022 Brett Martin, Oscar Isaac Talks Star Wars: The Force Awakens, GQ, 15 December 2015 J. Kim Murphy, Joaquin Phoenix, Cate Blanchett and More Stars Demand Joe Biden Call for Israel-Gaza Ceasefire: ‘Compassion Must Prevail’, Variety, ‏2023-10-20 (באנגלית אמריקאית)